بیر سن، بیر من، بیر اؤلوم...
یازان: آنار
کؤچورن: حسین واحدی
یئددی آیدان بری ماجال تاپیب ائده بیلمهدیگیم ایشی بو آخشام باشلاماق ایستهدیم. دقیق یادیمدادیر، نویابرین 21-نده رئژیسسورا [یؤنتمنه] سؤز وئرمیشدیم کی، خاهیشینی حؤکمن یئرینه یئتیرهجم، رایون [ناحیه] تئاترلارینین بیرینده قوردوغو تاماشا [اویون] اوچون بیر نئچه ماهنی متنی یازاجام. ایکی متن آرتیق حاضر ایدی. زاورون ماهنیسینی ایسه نهایت، بو آخشام بیتیرمک نیتیندیدیم. کومپوتئریمده [بیلگیسایاریمدا] دونن گئجهدن بئینیمده بیشیردیگیم میصراعلاری یازدیم. ماهنی زاورون دیلیندن تهمینهیه عنوانلانمالییدی:
سنی معجزه تک یارادیب فلک
هر آددیم سسیندن تیترییر اورک.
نه قدر چالیشدیم بیله بیلمهدیم
اینسانسان، شیطانسان، یوخسا کی، ملک.
دوروب بیر آز وار-گل ائلهدیم، سونرا بو بئیتیده یازدیم:
بیلدیم کی، بئلهسن، بئله ده قالاسیسان،
قلبیمین بایرامیسان، باشیمین بلاسیسان.
ائله بو واخت جیب تئلئفونوم سسلندی:
–آللو!
هیجانلی سس گلدی:
–سنسن؟–منیم تئلئفونومدا باشقا کیم اولا بیلر کی...
–آللاها شوکور، چوخ شوکور. بیر شئی اولماییب کی؟
یاخین دوستلاریمدان بیری ایدی. سسی هلهده تلاشلییدی.
–نه اولمالییدی کی؟
–هئچ، اشی... چوخ یاشایاجاقسان.
–نه اولوب آخی؟
–باند آز. سایتینا باخمیسان؟
–یوخ.
–اوندا باخما. فیکیر وئرمه.
–نه اولوب، آدام کیمی باشا سال گؤرک.
بیر قدر ترددوتدن سونرا دوستوم:
–خبر یاییبلار کی، اؤلموسن – دئدی.
گولدوم:
–اوندا چوخ یاشایاجام.
–منده اونو دئییرم ده. آللاه بلالارینی وئرسین. اورک-گؤبهییمی یئمیشدیم. زنگ ائلمهیهده اورک ائلهمیردیم. بیردن، ایراق-ایراق، دوغرو اولار...
–ناراحات اولما، هله چوخ گؤزلمهلی اولاجاقلار.
–آمین. آما سن بئله-بئله شئیلره فیکیر وئرمه.
–وئرمرم.
–گئجن خئیره قالسین.
–خئیره قارشی.
دو، دو، دو...
کومپوتئرین [بیلگیسایارین] آرخاسینا کئچسمده، فیکریم داغیلمیشدی. نه قدر هیققانسامدا، ماهنی متنینین دالی گلمیردی کی، گلمیردی... آخشام-آخشام منفور سایتی آچیب قارا خبری اوخوماغادا مئیلیم یوخ ایدی.
باشا دوشدوم کی، داها ایشلهیه بیلمهیهجم. سویونوب یاتاغیما گیردیم، ایستهر-ایستهمهز بئینیمی اؤلوم مؤوضولاری دولدوروردو. داها دوغروسو، دفن صحنهلری جانلانیردی فیکریمده. اؤز دفنیم... قولاقلاریمدا سئودیگیم موسیقی سسلنیردی – “لاچین” ماهنیسی، آلبینونینین آداژیوسو... قارالار گئیمیش یاخینلاریمین هیچقیریقلاری... اوزاقدان-اوزاغا آغلاشانلارین گؤز یاشلاری... آز سونرا یوخو آپاردی منی.
دوم آغ، اوجسوز-بوجاقسیز اوتاق. دیوارلاری آغ کافئللی [کاشی دؤشنمیش]. بم بیاض ابا گئیمیش، باشیندا آغاپپاق کاپیوشون، صیفتینه اون چکمیش کئشیش منی ایچری کئچیریر. اوتاغین ایچینده یالنیز بیر آغ ماسا، ماسانین اوستونده آغ تابوت. تابوتون ایچینده توغرول... گؤزلری یومولودو، آما اوزو جانلیدان جانلیدیر. بیرجه ساققالی یوخدور. دوشونورم کی، یقین ایندی یئر اوزونده یاشایان آداملاردان هئچ بیری توغرولون ساققالسیز واختینی گؤرمهییب. أینینده میخهیی پئنجک [قهوه رنگی ژاکئت]، پئنجهیینین دؤش جیبینده داما-داما دسمال، عینی رنگلی داما-داما شرفی [باش اؤرتوسو] بوینونا ساریییب، ساری ایپک کؤینهیینین یاخاسیندان ایچهری سالیب.
–سالام توغرول، ساققالین هانی؟
گؤزلرینی آچیب:
–بوردا قیرخدیلار – دئییر. – ائشیتمیشم مردکاندا تزه رئستوران آچیبلار قوشا قالا. گل گئدک اورا. کؤنلومه یامان دوشبره دوشوب. زنگ ائله یوران دا گلسین.
–یوران چوخدان اؤلوب، توغرول – دئییرم، بورا دا پاریسدیر.
تعجبله:
–پاریس؟ باکیدا دئییلیک؟ – دئییر.
–یوخ، پاریسین مئییتخاناسینداییق. اون بئش گوندور کی، بورداسان.
–من باکییا ایستهییرم، قویما منی بوردا یاندیرسینلار...
آرامسیز تئلئفون زنگلری گلیر. هؤولناک اویانیرام. جیب تئلئفونومدور. دویمهنی باسیرام، باشقا بیر دوستومون هیاجانلی سسی گلیر:
–سنسن؟
–منم – دئییرم، – هله اؤلمهمیشم.
– گؤرورسن بو... یئددی مرتبهلی سؤیوش سؤیور.
–یئنه اؤلومومدن یازیبلار؟
–بلی، “آواملیق”قزئتینین سایتینی آچ.
بو ان چوخ ساتیلان قزئتی اؤز آرامیزدا “آواملیق” آدلاندیریریق.
–یاخشی، ایندی دوروب باخارام.
دوستوم:
–سن بئله شئیلره فیکیر وئرمه – دئییر.
–وئرمرم – دئییرم.
تئلئفونون دویمهسینی باسیب اینتئرنئته گیریرم. هر حالدا اؤز اؤلوموم حاقیندا خبرله تانیش اولماق ماراقلیدیر. موناسیب سایتی تاپیرام. قارا چرچیوه ایچینده شکلیمی گؤرورم. شکلین آلتیندا اؤز ایمضاسینی “مورتد” قویموش کؤشه یازارینین “نهایت!!!” باشلیقلی متنی درج ائدیلیب. تعجبلهنمیرم. “آفتافا آختاریشیندا” حئکایسیله تانینان بو آدامین ایشی-پئشهسی منه ساتاشماقدیر. نئجه دئیرلر، چؤریی مندن چیخیر. بو نئکرولوقوندا دا [اؤلو بیلدیریشینده ده] یازیر کی، معتبر منبعلردن آلینان معلوماتا گؤره من، دئمه، اؤلموشم. سونرا حاقیمدا طوطوقوشو کیمی دایما تئکرار ائتدیگی ایفادهلری بیر داها تئکرارلاییر و علاوه ائدیر کی، عؤمرو بویو اقتدارا خیدمت ائدن آدامی اوزاق کندلرین بیرینده، عمومی قبیرستانلیقدا باسدیراجاقلار. یازیسینین آخیریندا لاپ گول ائلهییب. یازیب کی، آدینین چکیلمهسینی ایستمهین اعتبارلی منبعدن آلینان معلوماتا گؤره منیم سئیفیمدن [صاندیغیمدان] بیر میلیون آذربایجان ماناتی، بیر میلیون ائورو، بیر میلیون دولار و بؤیوک میقداردا لل-جواهیرات، داش-قاش چیخیب. یازی بئله بیر جوملیله بیتیر: سؤزونه اینانیلاسی بیر منبع بئله حساب ائدیر کی، ایللر بویو یازیچیلاردان ییغدیغی بو ثروتی واختلی-واختیندا روتبهلی مأمورلارلا بؤلوشمهدیگینه گؤره مرحومو بو سایاق جزالاندیریرلار.
یازینی اوخویوب اوّل-اوّل خئیلی گولدوم. سونرا دوشوندوم کی، بو سفسفنی حقیقت کیمی قبول ائدن سارساقلار دا اولا بیلر آخی... اوتوروب “هله کی، ساغام” باشلیقلی کسکین بیر جاواب یازدیم. یازدیم کی، کیتابینین اوستونده دمبره گؤزلو شکلینی وئریب (یعنی کی، بو سؤزلرین محض اونون اؤزونه عایید اولدوغونا کیمسهده شک-شوبهه اویانماسین) آلتیندا کیتابینین آدینی “من –آلچاغام” قویان مؤلفه دئمهلییم کی، اؤلوم هامی اوچون وار. من ده بیر گون اؤلهجم، او اؤزوده اؤلهجک. آما مرد-مردانا، لیاقتله یاشایانلار اوچون، دونیادا تمیز آد قویوب گئدنلر اوچون اؤلوم قورخولو دئییل. اؤلوم بؤهتان آتا-آتا، منلیگینی بیر تقاعده [حقوقا] ساتا-ساتا، سولنه-سولنه، سورونه-سورونه یاشایانلار اوچون قورخولودور. چیرکه چیخیب گئدهجکلر، آدلاری بئله کیمسهنین یادیندا قالمایجاق. آما ایللر بویو عؤمرونو منه حصر ائتدیگی اوچون مورتهده بیر خوش نیتیمیده بیلدیرمک ایستهییرم. من بیر گون دوغرودان-دوغرویا اؤلنده سئیفیمدکی [صاندیغیمداکی] بوتون ماناتلاری، دولارلاری، ائورولاری [یورولاری]، ایئنلری [اقتصادی علملری]، لاریلری [ژئللری]، تنگهلری، توقریکلری، اوستهلیک بوتون اوزوکلری، سیرغالاری، کولونلاری، بویونباغیلاری، میرواریلری، داش-قاشی مورتهده وصیت ائدیرم کی، داها آفتافا آختاریشلاریندا عؤمرونو چوروتمهسین.
جاوابیمی بیتیریب “525-جی قزئت”ا گؤندردیم. نه دهشتلی زمانهده یاشاییریق ایلاهی، – دئیه دوشوندوم. کئچمیشده ده بئله شئیلر اولوردومو؟ کئچمیشده ده موردارلیق آز دئییلدی، آما هئچ کس موردارلیغییلا اؤیونموردو، هئچ کس اجلافلیغییلا فخر ائتمیردی.
گلهجک نئجه؟ بونلاردان تؤرهینلر گؤزلرینی آچیب بو جور اخلاقا آلیشاجاقلارسا، گلهجک بوندان دا بئتر اولمایاجاقمی؟ قالیر یالنیز ایندی. بیز ایندییه مهکوموق.
ایندی، ایندی، ایندی... دونن بیتیره بیلمدیگیم ماهنینین بیر بندی ده یادیما دوشدو:
نه کئچمیش، نه گلهجک،
یالنیز، یالنیز وار ایندی.
ایندی آخشام و سحر،
گئجه-گوندوز – سنیندی.
تئلئفونوم سسلندی:
–آللو!
سلام-کلامسیز:
–خبرین وار؟ –تانیشیم ایدی.
–وار –دئدیم.
–اششی، فیکیر وئرمه.
– وئرمهرم – دئیه تئلئفونو قاپاتدیم.
بیر-بیر دوستلاریمی خاطیرلادیم. دوستلاریم اوچون یامان قریبسهییرم. نه یازیق کی، چوخو او دونیادادیر، آزی بوردا، بیزیم بو “یالان دونیادا”. دوستلاریمین بعضیلرینی اؤلوم آلدی مندن، بعضیلرینی حیات. چؤریی دیزینین اوستونده اولان نانکورلاری، اوزو دؤنوکلری بیر دفعهلیک سیلدیم یادداش دفتریمدن.
فخری خیابانی زیارت ائتمهیه احتیاج دویدوم. گول آلیب ائمینین، آرازین، راسیم اوجاقووون، دیلاره خانیمین، بالدیزیم ائلمیرانین مزارلارینا قویدوم. فخری خیاباندان چیخیردیم کی، نیمداش، یاماقلی پالتارلی، یاشلی قادین یاناشدی. الینده ایری سوپورگه واردی. بوردا خیدمتچی ایشلهییردی.
–سن آللاه باغیشلا – دئدی.
– کیمی باغیشلاییم؟
– اوغلومو. او مورتد آدییلا یازان منیم اوغلومدو. ائشیتدیم، یئنه سنین حاقیندا نه ایسه موردار بیر شئی یازیب.
– بئله اوغول بؤیوتموسن ده – دئدیم.
–اونو اوغول سایانین دیلی قوروسون. منیم اوغلوم اودور ائ، شهیدلر خیابانیندا یاتیر. جاوان آروادی، ایکی بالاسی قالیب. بو مورتد دئدیگین بیر دفعه قارداشینین عائلسیله ماراقلانیب، بیر دفعه قبرینین اوستونه گلیب؟ یازیچیلیق ائلهییر، اؤزو ده، دئییلهنه گؤره ائله بیابیرچی شئیلر یازیر کی، آدام اوتاندیغیندان یئره گیریر. قئیرتلی اوغول اولسایدی، آناسی بوردا ایشلردی؟ گون اولور چؤرهیه پول تاپمیرام.
چیخاریب اون مانات وئردیم.
–آللاه سنی قوروسون – دئدی، – ائله شئیلره فیکیر وئرمه.
–وئرمهرم – دئدیم.
یادیما دوشدو کی، بو گون بانکوماتدان معاشیمی چکمهلییم.
نریمانوو هئیکلینین یانینداکی بانکوماتا یاناشدیم. بانکوماتین قارشیسیندا عئینیله بایاقکی قادین کیمی نیمداش پالتارلی بیر قوجا دایانمیشدی. قوجا قادین بانکوماتین ائکرانینی دؤیهجلهییر:
– آی بالا، باشیوا دؤنوم آخی منیم ایکی ماناتیم قالدی – ائکرانلا جانلی آداما مراجعت ائدن کیمی دانیشیردی – بئله ده ایش اولار؟
–نه اولوب، آی خالا – دئیه سوروشدوم.
–بو نه سایاق آدامدی، اللی ایکی ماناتیم وار، اللینی وئردی، ایکی ماناتی وئرمیر کی، وئرمیر، سحردن یالواریرام...
–خالا بانکومات ایکی ماناتی، خیردا پوللاری وئرمیر.
–بس منیم ایکی ماناتیم نئجه اولاجاق.
آروادا بئش مانات وئردیم، تعجبله باخدی، آما هئچ نه دئمهدی.
“پوچت قوتوسو” یادیما دوشدو. آللاه سنه رحمت ائلهسین، میرزه جلیل. یوز ایل اؤتوب، هئچ نه دییشمهییب. پوچت قوتوسو یئرینه بانکومات، وسلام. همین آواملیق، همین دردلر... بو گون میرزه جلیلین اؤزونه بئله آغیز بوزنلرده ائله او واختکی زیررامالارین تایلاریدیر...
شهرین داغلیق حیصهسیندن بولوارا طرف دوشمهیه باشلادیم. چالا-چوخور آرا کوچهلرینین بیرینده کله-کؤتور سکىیه قزئتلر سالینمیش، اوستونه کؤهنه-تزه کیتابلار دوزولموشدو. گؤزوجو کیتابلارا باخیب کئچمک ایستهییردیم کی، ساتیجی آدیمی چاغیردی.
–بوردا سیزین ده کیتابینیز وار – دئدی.
باخدیم. ناظیم حیکمته حصر ائتدیگیم “کرم کیمی” کیتابیم ایدی.
ساتیجی:
–کیمهسه باغیشلامیسینیز – دئدی.
کیتابی آچدیم. اؤز خطیمی تانیدیم: “ناظیم حئیرانی قاسیما مؤلفدن” سؤزلرینی یازمیش و ایمضا آتمیشدیم.
قاسیم اورتا مکتب یولداشیم ایدی. ناظیم حیکمتین وورغونویدو. بیر چوخ شعرلرینی ازبر بیلیردی. کیتابیم چیخاندا ائشیدیب یانیما گلمیشدی، خاهیش ائلهدی کی، اونا باغیشلاییم. بیر نئچه ایل بوندان قاباق رحمته گئتدی. آخیر ایللر چتین دولانیردی. ایشسیزدی، ائولرینده اولان-قالان هر شئیی ساتمیشدی. اورییم آغریدی، گؤر نه قدر احتیاج ایچینده اولوب کی، بو کیتابی دا ساتمالی اولوب. اؤز-اؤزومو قینادیم. ایلده-آیدا بیر گؤروشسک ده، گرک حالینا قالایدیم، مادی یاردیم گؤستریدیم. سونراکی پئشمانچیلیقدان نه فایدا؟ اؤز کیتابیمی – قاسیمین خاطرهسی نامینه – آلدیم، آددیملایا-آددیملایا واراقلاماغا باشلادیم. آز قالا اونوتدوغوم یازیلاریم بیر-بیر یادداشیما قاییدیردی. اونبئش ایل قاباق، بو کیتابی یازدیغیم واخت کئچیردیگیم حسلر یئنیدن قلبیمده جانلانیردی. قولاقلاریمدا زولفو لیوانئللینین ناظیم سؤزلرینه یازدیغی ماهنی سسلنیردی:
قارلی قایین اورمانیندا
یورویورم گئجهلئیین
افکارلییام، افکارلییام
وئر الینی، نئرده الین.
مملکتیمی،
ییلدیزلاریمی،
گنجلییممی
داها اوزاق...
اون بئش ایل بوندان اوّل منیمده گنجلیگیم بئله اوزاق دئییلدی. ائله بیل جاوانلیغیم قاییدیردی. ناظیمین سون عشقی، سون آغریسی حاقیندا دوشونوردوم. ناظیم اوچون بو سون سئودا – سون عشقین معجزهسی یوخ، سون عشقین فاجعهسی اولدو. سون عشقی ناظیمین حیاتدا سون عصیانی ایدی. یاشینا عصیانی... تالئییله اویونا گیرمیشدی. بو اویوندا کیم اودوزدو، کیم اوددو؟ قیسمتینه قالیب گلمک، سئودیگیله بؤیوک یاش فرقینی اونوتماق و اونوتدورماق ایستهدی. اومو آلدادیردی تالئیینی، تالئییمی اونو؟ کیم بیلیر...
بلکه ده سونو یالانچی دئییل، حقیقی، دوغروچو اؤلومله بیتهجک اؤمرون قیسا، بیر گؤز قیرپیملیق سعادتی، اوزون ایللرین بیتیب- توکنمهین یئکنسکلیگینه دیر...
بو عشق ماجراسیندا
قالدیق اوچوموز، گولوم،
بیر سن، بیر من، بیر اؤلوم...
بو میصراعلار ناظیمین دئییل. اما بو میصراعلاری اؤمرونون سون آشیریمیندا نازیم یازا بیلردی... آی های... بیرجه ناظیمین یئرینه شئیر یازماغین قالیب...
یوخ، اما نازیم بیزه سئومیی، آنلاماغی، دئمهلی باغیشلاماغی اؤیرهدیر.
جیب تئلئفونومو چیخاریب موناسیب دویمهنی باسدیم.
– رشاد، خاهیش ائدیرم بایاق گؤندردیگیم یازینی چاپ ائتمهیین.
–نییه؟
– عوضینده آیری یازی گؤندریرم. باخ بو حکاینی.
15-17 iyun, 2013
ــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــــ
بوتون کروشه [ ] ایچینده گلن کلمهلر کؤچورن طرفیندندیر.
bu hikayni Azərbaycan əlifbasında oxumaq istəsəz buranı tıklayın
azb_Arab azb_Arab azb_Arab azb_Arab pes_Arab azb_Arab azb_Arab urd_Arab azb_Arab azb_Arab prs_Arab azb_Arab bjn_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab uig_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab bjn_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab azb_Arab azj_Latn snd_Arab azb_Arab azj_Latn